《春蚕词》
清代·郑任钥

蚕月人家爱晴旭，纸筐分叶声满屋。三眠过后桑树稀，称来银茧缫为丝。

山村日午纬车响，榆柳阴阴烟火迟。忆昔民间累苛派，新丝二月长先卖。

近年儿女有完襦，急公更足偿私债。艰难衣食在农桑，年年拜祭马头娘。

不辞小妇闺中苦，愿作山龙藻火裳。

作者简介：郑任钥，字维启，号鱼门，侯官人。康熙丙戌进士，改庶吉士，授编修，官至湖北巡抚。有《非颦轩稿》。